32005D0631
L 225/28
JURNALUL OFÍCIAL AL UNIUNII EUROPENE
DECIZIA COMISIEI
din 29 august 2005
privind cerințele esențiale menționate de Directiva 1999/5/CE a Parlamentului European și a Consiliului de asigurare a accesului serviciilor de urgență la balizele de localizare Cospas-Sarsat
[notificată cu numărul C(2005) 3059]
(Text cu relevanță pentru SEE)
(2005/631/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 1999/5/CE a Parlamentului European și a Consiliului din 9 martie 1999 privind echipamentele hertziene și echipamentele terminale de telecomunicații și recunoașterea reciprocă a conformității acestora (1), în special articolul 3 alineatul (3) litera (e),
întrucât:
(1)
Anumite balize de localizare, precum radiobalizele pentru indicarea poziției în caz de urgență (EPIRB) operând pe 406 MHz în sistemul Cospas-Sarsat, fac parte din Sistemul mondial de salvare si siguranță pe mare (GMDSS).
(2)
În conformitate cu Decizia 2004/71/CE a Comisiei din 4 septembrie 2003 privind cerințele esențiale pentru echipamentele de radiocomunicații maritime destinate utilizării pe navele care nu intră sub incidența Convenției SOLAS și participării la Sistemul mondial de salvare și siguranță pe mare (GMDSS) (2), fabricanții de EPIRB trebuie să asigure proiectarea echipamentelor astfel încât să funcționeze corect, să îndeplinească toate cerințele operaționale ale GMDSS în condiții de sinistru maritim și să asigure comunicații clare și stabile.
(3)
Cu toate acestea, balizele de localizare destinate altor scopuri nu sunt reglementate de Decizia 2004/71/CE. Deoarece este de așteptat ca aceste tipuri de balize de localizare Cospas-Sarsat să fie folosite în număr mare ca balize pentru cazuri de dificultate, este necesar să se asigure că, în măsura în care sunt reglementate de Directiva 1999/5/CE, sunt proiectate astfel încât să funcționeze corect, în conformitate cu cerințele operaționale acceptate, și să îndeplinească toate cerințele sistemului Cospas-Sarsat.
(4)
Măsurile stabilite în prezenta decizie sunt conforme cu avizul Comitetului de evaluare a conformității și de supraveghere a pieței de telecomunicații,
ADOPTĂ PREZENTA DECIZIE:
Articolul 1
Prezenta decizie se aplică balizelor de localizare destinate funcționării pe frecvența de 406 MHz cu sistemul Cospas-Sarsat și care nu intră în domeniul de aplicare a Deciziei 2004/71/CE.
Articolul 2
Balizele de localizare menționate la articolul 1 sunt proiectate astfel încât să asigure o funcționare corectă în conformitate cu cerințele operaționale acceptate în condițiile de mediu în care ar putea fi folosite. În condiții de dificultate, acestea asigură o comunicare clară și stabilă, cu grad înalt de fidelitate, îndeplinind toate cerințele sistemului Cospas-Sarsat.
Articolul 3
Prezenta decizie se adresează statelor membre.
Adoptată la Bruxelles, 29 august 2005.